Niels Flemming Hansen (KF), 2023-05-04:
Mange tak for det, formand.
Jeg ved godt, hvad I tænker.
I tænker: Har Per Larsen taget lidt på på det sidste, og har han fået farvet hår?
Og der kan jeg så afsløre, at jeg også er vikar her til aften, da Per Larsen lige nu sidder i et tog på en fem en halv times togtur hjem til Nordjylland for at kunne nå at spise den sidste varme hvede og sætte lys i sit vindue og nyde den sidste store bededag i morgen.
Tusind tak til Alternativet for endnu en gang at fremsætte forslaget om grøn mad i offentlige køkkener.
Vi Konservative kommer ikke til at støtte forslaget alene af den grund, at vi går ind for en decentral beslutningsproces i forhold til den slags ting.
Det er helt sikkert, at jeg, hvis jeg gik ind og støttede det her forslag, ville få store problemer med masser af byrådsmedlemmer og regionsrådsmedlemmer rundtomkring, fordi de gerne selv vil have lov til at tilrettelægge tingene i den hverdag, som de nu lever i, og i de situationer, som de kan tage vare på.
Jeg fornemmer også, at vi går i retning af, at det bliver et både-og i forhold til det mad, vi skal spise – enten kød- eller plantebaseret – eller, som jeg selv gør, begge dele.
Jeg kan til de mange seere, der med garanti er på Folketingets tv-kanal her til aften, oplyse, at Snapstinget i dag har fiskelasagne florentine med bagte tomater, kål og gremolata, hvilket jeg så ikke ved hvad er, og derudover har de også stegt broccoli med mandel, chili og hvidløg.
Man kan altså spise sig mæt i flere forskellige ting.
Det tror jeg egentlig dækker fint for de fleste, for så har man jo en valgmulighed stort set i det samme måltid og kan kombinere, som man vil.
Hvis nu det er sådan, at man går ind og laver lovgivning om, hvad der skal tilbydes i køkkenerne rundtomkring, så kan det jo både blive ganske vanskeligt og til tider også kompliceret.
Vi ved, at der er retter med kød, og at der er mulighed for at lave det rent veganske; der er mulighed for at lave det vegetariske; der er nogle, der vil have halal; der er nogle, der gerne være fri for gris; og der er nogle, nok specielt i den ældre generation, som kategorisk nægter at spise salat; og ja, der er økologi hele vejen rundt.
Så det kan jo altså gå hen og blive ganske vanskeligt og kompliceret, hvis det er sådan, at vi begynder at presse noget ned over kommunerne og regionerne, og hvor der ellers er offentlige køkkener.
Så er der omkostningerne til det.
Der synes jeg, at det kan blive en lille smule kompliceret.
Jo flere ting, man gerne vil have, jo dyrere kan det jo godt gå hen og blive.
Og det tager også flere ressourcer i køkkenerne, hvis det er sådan, at man mere eller mindre skal have a la carte.
Der er også en noget større risiko for øget madspild, jo mere fragmenterede menuerne bliver, og hvor skal pengene så komme fra?
Jeg, eller Per Larsen – nu er det jo Per Larsens tale – kan da huske, at der i sin tid, da man begyndte at indføre økologi i kommunale og regionale køkkener, var en merpris, der skulle findes i budgettet på en måde, som gjorde, at man nogle steder rent faktisk var nødt til at skære ned i antallet af personale.
Så det korte svar er, at vi ikke kommer til at støtte det her forslag, og det er ikke, fordi vi ikke støtter intentionen, at alle skal have mulighed for at få et godt og sundt og nærende måltid mad, men det må man altså selv finde ud af derude lokalt, hvor det foregår, og hvor de forskellige behov og de forskellige spisemønstre er.
Det har vi tillid til at man kan klare rundtomkring lokalt, uden at vi herinde i Folketinget behøver at lovgive om det.
Endelig tror jeg faktisk, at virkeligheden allerede har indfriet Alternativets ønsker, for der bliver jo rent faktisk allerede serveret grønne måltider i de offentlige køkkener.
Mange tak for ordet.